CELEX: 62020TN0581
Language: ro
Date: 2020-09-21 00:00:00
Title: Cauza T-581/20: Acțiune introdusă la 21 septembrie 2020 – YP/Comisia

3.11.2020   
            
            
               RO
            
            
               Jurnalul Oficial al Uniunii Europene
            
            
               C 371/29
            
         
      Acțiune introdusă la 21 septembrie 2020 – YP/Comisia
      (Cauza T-581/20)
      (2020/C 371/33)
      Limba de procedură: franceza
      
         Părțile
      
      
         Reclamantă: YP (reprezentanți: J. Van Rossum și J.-N. Louis, avocați)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei Comisiei din 14 noiembrie 2019 de nepromovare a reclamantei în gradul AD 14 în cadrul exercițiului de promovare 2019;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii, reclamanta invocă patru motive.
      
                  1.
               
               
                  Primul motiv, întemeiat pe încălcarea articolului 45 din Statutul funcționarilor Uniunii Europene (denumit în continuare „statutul”). Reclamanta susține că Comisia nu a luat în considerare bogata sa combinație lingvistică în analiza comparativă a meritelor.
               
            
                  2.
               
               
                  Al doilea motiv, întemeiat pe încălcarea principiului prezumției de nevinovăție. Reclamanta critică decizia atacată pentru motivul că a exclus-o automat dintre funcționarii promovabili prin aplicarea unei practici administrative constând în retragerea automată de pe lista de promovare a numelui tuturor membrilor personalului care fac obiectul unei anchete sau care au fost sancționați administrativ sau disciplinar. Potrivit reclamantei, o asemenea practică încalcă principiul prezumției de nevinovăție.
               
            
                  3.
               
               
                  Al treilea motiv, întemeiat pe încălcarea acordului de soluționare amiabilă din 18 septembrie 2019 intervenit în cauzele T-562/18, YP/Comisia și T-563/18, YP/Comisia. Reclamanta consideră că acordul respectiv angajează părțile și că acestea sunt obligate să îi respecte toate clauzele.
               
            
                  4.
               
               
                  Al patrulea motiv, întemeiat pe încălcarea articolului 9 alineatul (3) din anexa IX la statut. Reclamanta consideră că, în temeiul acestui articol, pentru o abatere disciplinară nu se poate aplica decât o singură sancțiune disciplinară. Or, deși excluderea automată de pe lista persoanelor propuse și de pe lista funcționarilor promovați nu constituie în sine o sancțiune disciplinară, ea este, cu toate acestea, o consecință directă a deschiderii unei anchete, a unei proceduri disciplinare sau a unei sancțiuni disciplinare.